ডিসেম্বরেই IPL-এর নিলাম! কোথায় বসছে আসর? জানুন বড় খবর

ওয়েব ডেস্ক: শুরু হয়ে গিয়েছে কাউন্টডাউন। আর কয়েকদিন পরেই বসবে নিলামের আসর। তার পরেই বেজে যাবে আইপিএল ২০২৬-এর (IPL 2026) দামামা। ইতিমধ্যেই দশটি ফ্র্যাঞ্চাইজি দল নিজেদের স্কোয়াড গুছিয়ে নিতে কাজ শুরু করেছে অন্দরমহলে। নিয়ম অনুযায়ী, আগামী ১৫ নভেম্বরের মধ্যে দলগুলোকে নিজেদের রিটেনড প্লেয়ারদের তালিকা বোর্ডে জমা দিতে হবে। কিন্তু কবে হবে নিলাম? এই নিয়ে চলছে জল্পনা।

এদিকে এখনও পর্যন্ত এই বিষয়ে কোনও ঘোষণা করা হয়নি কর্তৃপক্ষের তরফে। এর মাঝে এক সর্বভারতীয় সংবাদমাধ্যমের এক প্রতিবেদনে দাবি করা হয়েছে যে, আইপিএল ২০২৬-এর মিনি নিলাম (IPL Mini Auction) হতে পারে আগামী ১৫ ডিসেম্বর। নিলামের ভেন্যু হিসেবে এবার ভারতকেই বেছে নেওয়া হতে পারে। যদিও আগের দুটি নিলাম অনুষ্ঠিত হয়েছিল দেশের বাইরে। গতবারের মেগা নিলামের আসর বসেছিল সৌদি আরবের জেদ্দায়।

আরও পড়ুন: বিশ্বরেকর্ড! বাইশ গজে বিরল নজির মেঘালয়ের এই অনামি ক্রিকেটারের

গত আইপিএল মরসুমে ইতিহাস গড়েছিল রয়্যাল চ্যালেঞ্জার্স বেঙ্গালুরু। ১৮ বছরের অপেক্ষার অবসান ঘটিয়ে প্রথমবারের মতো আইপিএল ট্রফি জিতেছিল আরসিবি (RCB)। নতুন অধিনায়ক রজত পতিদার-এর নেতৃত্বে দুর্দান্ত পারফরম্যান্সের সুবাদে প্রথম আইপিএল ট্রফি আসে শিবিরে। সূত্রের খবর, আগামী মরসুমেও রজত পতিদারকেই অধিনায়কের আসনে বসিয়ে রাখতে চলেছে আরসিবি। এমনকি আসন্ন মিনি নিলামে দলের বিশেষ কোনও পরিবর্তন করা হবে না বলেও জানা গিয়েছে বিশেষ সূত্রে।

এদিকে ২০২৪-এ চ্যাম্পিয়ন হওয়ার পর অধিনায়ক শ্রেয়স আইয়ারকে বাদ দেয় কলকাতা নাইট রাইডার্স (Kolkata Knight Riders)। তব গত মরসুমে অজিঙ্ক রাহানের নেতৃত্বে সেভাবে পারফর্ম করতে পারেনি কেকেআর (KKR)। তাই আসন্ন মিনি নিলামে কিছু পরিবর্তন ঘটিয়ে দলে ভারসাম্য ফিরিয়ে আনতে চাইবে নাইট শিবিরে। কে আসছেন দলে, কেই বা বাদ পড়ছেন, তা নিয়ে ইতিমধ্যে নানা জল্পনা শোনা গেলেও এখনও কোনও নিশ্চিত তথ্য সামনে আসেনি।